КIуэкIуэ Юрий Урысей Федерацэм и Президентым и IуэхущIапIэу Къэбэрдей-Балъкъэр Республикэм щыIэм щаIущIащ я щхьэ IуэхукIэ къекIуэлIа цIыхухэм
Дыгъуасэ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий УФ-м и Президентым и IуэхущIапIэу Налшык дэтым щаIущIащ я щхьэ IуэхукIэ къекIуэлIахэм.
Республикэм и Iэтащхьэм и къалэнхэр зыгъэзащIэм зыкъыхуэзыгъэзэну къэкIуа цIыхуиплIым ящыщу щыр сабийхэр зыщIыгъу анэхэу гугъуехь хэхуахэрт. Куба къуажэм къикIа цIыхухъум и Iуэхури нэхъ тынштэкъым – абы онкологие узыфэ зиIэ и анэр зэрихьэрт.
КIуэкIуэ Юрий зыхуэфащэ IэнатIэхэм я унафэщIхэм я пщэ ирилъхьащ а махуэм зыхуэзахэм зы тхьэмахуэ пIалъэм къриубыдэу зэрахузэфIэкIкIэ ядэIэпыкъуну.
Дызэрыт илъэсым и япэ кварталым къриубыдэу КIуэкIуэ Юрий лъэIу зэмылIэужьыгъуэхэмкIэ зыкъыхуагъэзащ республикэм щыпсэухэм ящыщу цIыхуищэм щIигъум.
КъБР-м и Iэтащхьэмрэ Правительствэмрэ я пресс-IуэхущIапIэ.
